b'\n_START_ARTICLE_\nTeatrul \xe2\x80\x9eIon Creang\xc4\x83\xe2\x80\x9d din Bucure\xc8\x99ti\n_START_SECTION_\nTraining on stage (2004- 2007)\n_START_PARAGRAPH_\nReprezint\xc4\x83 un proiect european de cercetare \xc3\xaen cadrul c\xc4\x83ruia Teatrul Ion Creang\xc4\x83 a participat \xc3\xaen calitate de partener \xc3\xaen cadrul programului Leonardo II, impreuna cu Fondatione Aida; EUnetART; Carrousel - Theater an der Parkaue; Agecif Training Centre; Agis Delegazione Interregionale delle tre Venezie; National Theatre from UK, Education and Training Department; ICIMSS. Proiectul \xc8\x99i-a propus s\xc4\x83 realizeze un model de formare profesional\xc4\x83 adresat tinerilor angaja\xc8\x9bi \xc3\xaen stagii de preg\xc4\x83tire \xc3\xaen domeniul artei spectacolului de teatru.\n_START_SECTION_\nInv\xc4\x83\xc8\x9barea toleran\xc8\x9bei, spectatori pentru non-discriminare (2004- 2005)\n_START_PARAGRAPH_\nProiect ini\xc8\x9biat de Funda\xc8\x9bia \xe2\x80\x9eChance for Life\xe2\x80\x9d \xc3\xaen parteneriat cu Teatrul Ion Creang\xc4\x83 \xc8\x99i fundatiile Parada, Estuar, Prietenii Copiilor, cu scopul de a folosi teatrul-forum ca instrument de sensibilizare \xc8\x99i con\xc8\x99tientizare a publicului fa\xc8\x9b\xc4\x83 de formele de discriminare la care sunt expuse persoanele aflate \xc3\xaen risc de excluziune social\xc4\x83. Din octombrie 2006, proiectul s-a extins la nivel na\xc8\x9bional. \xc3\x8en acest sens, au fost sus\xc8\x9binute spectacole \xc3\xaen c\xc3\xa2te 10 \xc8\x99coli din fiecare ora\xc8\x99, fiind implica\xc8\x9bi 3000 de elevi spectatori. \xc3\x8en cadrul acestui proiect, Teatrul Ion Creang\xc4\x83 a fost reprezentat de actri\xc8\x9bele Carmen Palcu, Vera Linguraru \xc8\x99i Marcela Andrei.\n_START_SECTION_\nAtelierele de teatru \xc3\xaen limba englez\xc4\x83 \xe2\x80\x9eS\xc4\x83 facem teatru\xe2\x80\x9d cu Cliodhna Noonan (2008)\n_START_PARAGRAPH_\nProiectul \xe2\x80\x9eS\xc4\x83 facem teatru!\xe2\x80\x9d cu Cliodhna Noonan (actri\xc8\x9ba la \xe2\x80\x9eSkerries Theatre Group\xe2\x80\x9d, Dublin) s-a desf\xc4\x83\xc8\x99urat sub forma unui atelier de teatru \xc3\xaen limba englez\xc4\x83, destinat copiilor \xc3\xaentre 7 \xc8\x99i 10 ani. Obiectivele majore ale acestui proiect au fost dezvoltarea imagina\xc8\x9biei prin improviza\xc8\x9bie (copilul implicat ca actor \xc8\x99i spectator deopotriv\xc4\x83), dezvoltarea creativit\xc4\x83\xc8\x9bii prin lucrul \xc3\xaen echip\xc4\x83, \xc3\xaencrederea \xc3\xaen sine, precum \xc8\x99i experimentarea metodelor \xc8\x99i mijloacelor artistice specifice spectacolului de teatru pentru copii.\n_START_SECTION_\nTeatru ABC (2008- 2009)\n_START_PARAGRAPH_\nRegizoarea Magda Bordeianu Brandsd\xc3\xb6fer, fondatoarea Teatrului Podul, a revenit \xc3\xaen Rom\xc3\xa2nia cu g\xc3\xa2ndul de a crea un teatru al copiilor, \xc3\xaen care cei mici s\xc4\x83 fie actori dup\xc4\x83 modelul unui program pe care il sus\xc8\x9bine la Volkstheater din Mainz, Germania, unde e director artistic. _NEWLINE_Pe termen lung, se urm\xc4\x83re\xc8\x99te stimularea capacit\xc4\x83\xc8\x9bii creatoare a copiilor prin crearea unei dramaturgii proprii, care s\xc4\x83 conduc\xc4\x83 la realizarea unor spectacole jucate de ei pe scena Teatrului Ion Creang\xc4\x83. Atelierul de crea\xc8\x9bie teatral\xc4\x83 se va desf\xc4\x83\xc8\x99ura cu trei grupe, elevi ai claselor a 4-a, a 6-a si a 7-a, cu v\xc3\xa2rste \xc3\xaentre 10 \xc8\x99i 14 ani, la Liceul Cervantes. Prima etapa a proiectului se va finaliza \xc3\xaen luna aprilie printr-un spectacol cu tema \xe2\x80\x9eNara\xc8\x9biunea in teatru\xe2\x80\x9d.\n_START_SECTION_\nFrancofonia\n_START_PARAGRAPH_\nAre drept obiectiv realizarea unor spectacole de teatru \xc3\xaen limba francez\xc4\x83, din dramaturgia francez\xc4\x83. \xc3\x8en cadrul acestui program au fost prezentate, cu premier\xc4\x83 la Institutul Francez din Viena: L\xe2\x80\x99Impromptu de l\xe2\x80\x99Alma de Eugene Ionesco, \xc3\xaen regia lui Cornel Todea; premiera la Institutul francez din Bucure\xc8\x99ti: La Farce de Maitre Pierre Pathelin, autor necunoscut; premier\xc4\x83 \xc3\xaen cadrul Festivalului francofoniei \xe2\x80\x9eLovitura de teatru: Theatre sans animaux, spectacol coupe cu piesele Bronches, USA, Rumeurs, Monique, Exposition de Jean Michel Ribes.\n_START_SECTION_\nSmall size, the net\n_START_PARAGRAPH_\nRealizat \xc3\xaen parteneriat cu Centrul pentru Educa\xc8\x9bie \xc8\x99i Dezvoltare Profesional\xc4\x83 \xe2\x80\x9eStep by Step\xe2\x80\x9d \xc8\x99i \xc8\x99ase teatre \xc8\x99i asocia\xc8\x9bii culturale din Europa (La Baracca Testoni Ragazzi - Italia; Th\xc3\xa9atre de la Guimbarde - Belgia; Accion Educativa - Spania; Gledali\xc5\xa1\xc4\x8d  za otroke in mlade Ljubljana - Slovenia; Helios Theater - Germania; Polka Theatre - Marea Britanie), proiectul \xc3\xae\xc8\x99i propune dezvoltarea unei re\xc8\x9bele europene pentru difuzarea artei spectacolului dedicat\xc4\x83 copiilor de p\xc3\xa2n\xc4\x83 la 3 ani.\n_START_SECTION_\nFestivalul Interna\xc8\x9bional de Teatru pentru Copii \xe2\x80\x9e100, 1.000, 1.000.000 de pove\xc8\x99ti"\n_START_PARAGRAPH_\nIni\xc8\x9biat \xc3\xaen 2005, Festivalul \xc3\xae\xc8\x99i propune s\xc4\x83 asigure vizibilitate fenomenului teatrului pentru copii, oferindu-i acestuia un cadru de reprezentare national\xc4\x83 \xc8\x99i interna\xc8\x9bionala, de promovare \xc8\x99i evaluare. Este singura manifestare de acest gen organizat\xc4\x83 \xc3\xaen Bucure\xc8\x99ti care \xc3\xae\xc8\x99i propune \xc3\xaen mod programatic s\xc4\x83 se adreseze unui num\xc4\x83r foarte mare de copii, cu v\xc3\xa2rste cuprinse \xc3\xaentre 1 \xc8\x99i 12 ani, reprezent\xc3\xa2nd categoria principal\xc4\x83 de beneficiari ai evenimentului. Festivalul se desf\xc4\x83\xc8\x99oar\xc4\x83 anual \xc8\x99i are caracter competi\xc8\x9bional. Ca recunoa\xc8\x99tere a valorii sale, festivalul a primit titulatura de Festival ASSITEJ, Asocia\xc8\x9bia Interna\xc8\x9bional\xc4\x83 a Teatrelor pentru Copii \xc8\x99i Tineret - cea mai prestigioas\xc4\x83 organiza\xc8\x9bie mondial\xc4\x83 de profil.\n_START_SECTION_\nConcursul de dramaturgie 100, 1.000, un milion de pove\xc8\x99ti\n_START_PARAGRAPH_\nIn anul 2007, Teatrul Ion Creang\xc4\x83 a ini\xc8\x9biat, \xc3\xaempreun\xc4\x83 cu Asocia\xc8\x9bia Scriitorilor din Bucure\xc8\x99ti, sec\xc8\x9bia Dramaturgie \xc8\x99i critic\xc4\x83 teatral\xc4\x83, Concursul de dramaturgie \xe2\x80\x9e100, 1.000, 1.000.000 de pove\xc8\x99ti\xe2\x80\x9d. Teatrul Ion Creang\xc4\x83 \xc8\x99i-a propus, \xc8\x99i pe aceast\xc4\x83 cale s\xc4\x83 stimuleze dramaturgia rom\xc3\xa2neasc\xc4\x83 pentru copii, s\xc4\x83 sprijine autorii, oferindu-le posibilitatea de a-\xc8\x99i face cunoscute crea\xc8\x9biile \xc8\x99i de a fi reprezentate pe scena Teatrului:_NEWLINE_C\xc3\xa2\xc8\x99tigatorii edi\xc8\x9biilor de p\xc3\xa2n\xc4\x83 acum au fost:_NEWLINE_Edi\xc8\x9bia I, 2007 - C\xc3\xa2nd juc\xc4\x83riile spun pa! de S\xc3\xa2nziana Popescu _NEWLINE_Edi\xc8\x9bia a II-a, 2008 - Povestea copilului care a salvat pove\xc8\x99tile de \xc8\x98tefan Mitroi _NEWLINE_Edi\xc8\x9bia a III-a, 2009 - Taina ora\xc8\x99ului invizibil de Victor Cilinca_NEWLINE_Edi\xc8\x9bia a IV-a, 2010 - Carolina \xc8\x99i poneiul de Lauren\xc8\x9biu Budau\n_START_SECTION_\nEduca\xc8\x9bia Timpurie. Teatru pentru 0-3 ani\n_START_PARAGRAPH_\nProgramul Educa\xc8\x9bia Timpurie. Teatru pentru 0-3 ani, ini\xc8\x9biat \xc3\xaen 2005 de Teatrul Ion Creang\xc4\x83, \xc3\xaen parteneriat cu Centrul de Educa\xc8\x9bie \xc8\x99i Dezvoltare Profesional\xc4\x83 Step by Step, s-a n\xc4\x83scut din dorin\xc8\x9ba de a promova importan\xc8\x9ba \xc8\x99i beneficiile aplic\xc4\x83rii conceptului de Educa\xc8\x9bie Timpurie realizat\xc4\x83 prin mijloacele teatrului. \xc3\x8en cadrul programului sunt prezentate spectacole special concepute pentru copiii de p\xc3\xa2n\xc4\x83 la trei ani, pentru ace\xc8\x99tia originea tuturor experientelor \xc8\x99i experien\xc8\x9ba lumii fiind o experien\xc8\x9b\xc4\x83 estetic\xc4\x83. Programul Teatrului Ion Creang\xc4\x83 valorizeaz\xc4\x83 capacitatea \xc8\x99i poten\xc8\x9bialul copilului mic de a se implica, de a participa \xc8\x99i de a \xc3\xaenva\xc8\x9ba prin interac\xc8\x9biuni, demers av\xc3\xa2nd drept motto enun\xc8\x9bul scriitorului francez Bernard Martino: \xe2\x80\x9eBebelu\xc8\x99ul este o persoan\xc4\x83\xe2\x80\x9d. Al\xc4\x83turi de ateliere de teatru \xc8\x99i cursuri, spectacolele din cadrul acestui program se constituie \xc3\xaentr-o campanie de educare a p\xc4\x83rin\xc8\x9bilor cu privire la psihologia copilului, care \xc3\xae\xc8\x99i creeaz\xc4\x83 baza viitorului caracter \xc3\xaenc\xc4\x83 din primii ani de via\xc8\x9b\xc4\x83._NEWLINE_Pan\xc4\x83 \xc3\xaen prezent au fost realizate 8 produc\xc8\x9bii:_NEWLINE_Baloane Colorate, Greierele \xc8\x99i furnica, Cucu Bau cu Ham \xc8\x99i Miau, LaLaLaDodo, Rotocol, Semin\xc8\x9be-Semi, Alb \xc8\x99i Negru \xc8\x99i Dulapul cu vise.\n_START_SECTION_\nPinocchio\n_START_PARAGRAPH_\nIn timpul stagiunii aproximativ 6 000 de copii, beneficiari ai unor funda\xc8\x9bii \xc8\x99i centre de plasament, au acces gratuit la spectacolele teatrului. Cu prilejul unor s\xc4\x83rb\xc4\x83tori, \xc3\xaen parteneriat cu asocia\xc8\x9bii sau companii comerciale, teatrul organizeaz\xc4\x83 spectacole pentru copiii institutionaliza\xc8\x9bi, la sf\xc3\xa2r\xc8\x99itul c\xc4\x83rora au loc \xc3\xaent\xc3\xa2lniri cu actorii \xc8\x99i se ofer\xc4\x83 cadouri.\n_START_SECTION_\nClubul Micului Actor\n_START_PARAGRAPH_\n\xc3\x8en stagiunea 2011-2012, actri\xc8\x9bele Florina Luican, Marcela Andrei \xc8\x99i Marioara Sterian coordoneaz\xc4\x83 o serie de ateliere pentru un num\xc4\x83r de 30 copii cu v\xc3\xa2rste cuprinse \xc3\xaentre 4 \xc8\x99i 12 ani. Exerci\xc8\x9biile \xc8\x99i jocurile propuse au ca scopuri principale dezvoltarea capacit\xc4\x83\xc8\x9bilor copiilor de socializare \xc8\x99i de comunicare cu cei din jur. Prin autocunoa\xc8\x99tere \xc8\x99i autocontrol, copiii \xc3\xaenva\xc8\x9b\xc4\x83 s\xc4\x83 i\xc8\x99i foloseasc\xc4\x83 imagina\xc8\x9bia, intui\xc8\x9bia \xc8\x99i inteligen\xc8\x9ba. Exerci\xc8\x9biile sunt special create pentru fiecare copil \xc3\xaen parte, coordonatoarea atelierului \xc8\x9bin\xc3\xa2nd cont de personalitatea acestora. Copiii participan\xc8\x9bi \xc3\xae\xc8\x99i descoper\xc4\x83 aptitudinile prin exerci\xc8\x9bii de orientare, de \xc8\x9binut\xc4\x83, de ritm, de vorbire (pentru o dic\xc8\x9bie \xc8\x99i o vorbire corect\xc4\x83), de alternare a unor st\xc4\x83ri, de imita\xc8\x9bie \xc8\x99i de mimare, de memorie, de aten\xc8\x9bie \xc8\x99i vor \xc3\xaenv\xc4\x83\xc8\x9ba s\xc4\x83 interpreteze un text dramatic.\n_START_SECTION_\nAmfitrionii\n_START_PARAGRAPH_\nSpectacolele din timpul s\xc4\x83pt\xc4\x83m\xc3\xa2nii sunt prefa\xc8\x9bate de o introducere \xc3\xaen lumea teatrului \xc8\x99i a spectacolului, realizat\xc4\x83 prin intermediul unui dialog al actorilor amfitrioni cu spectatorii. Obiectivul general este de a familiariza micul spectator cu atmosfera \xc8\x99i lumea teatrului \xc8\x99i a-i dezvolta interesul pentru teatru.\n_START_SECTION_\nConducere\n_START_PARAGRAPH_\nManager Teatrul Ion Creang\xc4\x83: Petre-Gabriel Cove\xc5\x9feanu_NEWLINE_Pe perioada reabilit\xc4\x83rii sediului din Pia\xc8\x9ba Amzei, activitatea teatrului se desf\xc4\x83\xc8\x99oar\xc4\x83 \xc3\xaen alte s\xc4\x83li \xc8\x99i spa\xc8\x9bii de spectacol, programul detaliat fiind disponibil pe www.teatrulioncreanga.ro.'